b'\n_START_ARTICLE_\nIndetermination (musik)\n_START_PARAGRAPH_\nIndetermination, ubestemthed, inden for musikken er forbundet med \'chance music\' (tilf\xc3\xa6ldighedsmusik, et udtryk af John Cage) p\xc3\xa5 den m\xc3\xa5de at komponisten introducerer forskellige elementer af tilf\xc3\xa6ldighed eller uforudsigelighed (indetermination, ubestemthed) til enten selve kompositionen eller fremf\xc3\xb8relsen. Udtrykket har v\xc3\xa6ret brugt af eksperimentelle komponister, musikere og videnskabsfolk der arbejder inden for denne gren af musikken i USA, Storbritannien og andre lande under indflydelse af Cages \xc3\xa6stetik._NEWLINE_F\xc3\xa6nomenet kan dog siges at v\xc3\xa6re indledt tidligt i det 20. \xc3\xa5rhundrede med Charles Ivess musik, fortsat i 1930\'erne af Henry Cowell og videref\xc3\xb8rt af hans student, den eksperimentelle komponist John Cage fra begyndelsen af 1950\'erne (Griffiths 2001). Betegnelsen kom efterh\xc3\xa5nden til at referere til den str\xc3\xb8mning eller bev\xc3\xa6gelse \xe2\x80\x93 for det meste amerikansk \xe2\x80\x93 der voksede frem omkring Cage. Denne gruppe indbefattede de andre medlemmer af den s\xc3\xa5kaldte New Yorker-skole: Earle Brown, Morton Feldman og Christian Wolff. Af andre der arbejdede p\xc3\xa5 denne m\xc3\xa5de kan n\xc3\xa6vnes Scratch Orchestra i Storbritannien (1968 til de tidlige 1970\'ere) og den japanske komponist Toshi Ichiyanagi (f\xc3\xb8dt 1933)._NEWLINE_I 1958 holdt Cage en forel\xc3\xa6sning i Bruxelles "Indeterminacy: New Aspect of Form in Instrumental and Electronic Music" (gentaget i 1959 ved Teacher\'s College, Columbia). Forel\xc3\xa6sningen bestod af et antal noveller l\xc3\xa6st op af Cage p\xc3\xa5 pr\xc3\xa6cist \xc3\xa9t minut; p\xc3\xa5 grund af denne restriktion variede Cages talehastighed meget. Den anden fremf\xc3\xb8relse og en efterf\xc3\xb8lgende indspilning (Cage 1959) indeholdt musik, ligeledes af Cage og spillet som ledsagelse af David Tudor._NEWLINE_En gren af indetermination inden for musikken anser det for et \xc3\xa6stetisk m\xc3\xa5l at str\xc3\xa6be efter at \xc3\xa6ndre alt fastlagt til en flydende proces, og afskaffe komponistens traditionelle kontrol over materialet. I den mest radikale form har alle lyde eller toner den samme v\xc3\xa6rdi: lyde valgt af komponisten, af den ud\xc3\xb8vende samt alle de uforudsete og uforudsigelige lyde der optr\xc3\xa6der i dagligdagen. Indetermination set p\xc3\xa5 denne m\xc3\xa5de er filosofisk forskellig fra aleatorisk musik: d\xc3\xa9r var det ubestemmelige element holdt under omhyggelig kontrol af komponisten, idet den ud\xc3\xb8vende havde et vist begr\xc3\xa6nset antal muligheder at v\xc3\xa6lge imellem, alts\xc3\xa5 en mere kontrolleret tilf\xc3\xa6ldighed.'